
     V Á L L A J    Község
         Önkormányzata

 4351.Vállaj, Szabadság tér 6.

       /44/ 554-014. 554-040

            Fax: /44/ 554-040_____

K I V O N A T


 mely készült Vállaj Község Képviselő-testületének

2002.június 27-én megtartott ülésének jegyzőkönyvéből

__________________________________________________

Vállaj Község

Német Nemzetiségi Települési

Önkormányzata

7/2002.(VII.01.)KT számú

h a t á r o z a t a

a temetőkről és a temetkezésről

A Képviselő-testület a  temetőkről és a temetkezésről szóló 1999.évi XLIII. tv. (továbbiakban: Tv.) 41.§.(3) bekezdésében kapott felhatalmazás alapján a temetőről és a temetkezési tevékenységről az alábbi rendeletet alkotja:

Általános rendelkezések

1.§.

(1) A  rendelet hatálya  kiterjed Vállaj község közigazgatási területén lévő köztemetőre. 

(2) A rendelet alkalmazásában köztemető Vállaj község önkormányzatának tulajdonában lévő temető (továbbiakban: temető).

(3) A rendelet határozza meg a temetkezési tevékenység ellátásával összefüggő jogokat, kötelezettségeket és feladatokat. 

2.§.

(1) A temető fenntartásáról Vállaj község önkormányzata (továbbiakban fenntartó) gondoskodik. 

(2) A temető üzemeltetését a fenntartóval kegyeleti közszolgáltatási szerződés alapján jogviszonyban álló gazdálkodó szervezet (továbbiakban: üzemeltető) látja el a rendeletben, valamint a szerződésben foglalt feltételek szerint. 

3.§.

Temetni kizárólag csak temetőnek e célra kijelölt részében szabad.

Temető létesítése, lezárása, infrastruktúrája

4.§.

(1) Temető létesítéséről, bővítéséről, lezárásáról és megszüntetéséről a fenntartó gondoskodik a Tv-ben, valamint annak végrehajtásáról rendelkező 145/1999.(X.01.) Korm. rendeletben (továbbiakban: Vhr) előírtak figyelembe vételével. 

Temető létesítése, bővítése, lezárása során a Tv.-ben és Vhr.-ben  előírt temetői létesítményeket a fenntartó köteles biztosítani.  

A temetési helyek

5.§.

(1) A temetőt sírhelytáblákra (parcella), a sírhelytáblákat pedig sorokra kell osztani. A   sorokban a temetési helyet a temető üzemeltetője e rendeletben foglaltak figyelembevételével jelöli ki.

(2) A sírhelytáblákat, a sorokat és a temetési helyeket számozni kell. A temetési helyek nyilvántartással  való azonosíthatóságát  biztosítani kell. A sír-helytábla számozását a helyszínen is fel kell tüntetni. 

6.§.

(1) Díszsírhelyek a temetőnek kifejezetten erre a célra kialakított területen fenntartott 

      sírhelyek. 

(2) A díszsírhelybe történő temetkezésről a képviselő-testület dönt e rendeletben foglaltak figyelembevételével. 

(3) A díszsírhelybe az temethető, aki a község érdekében végzett eredményes munkával, hosszan tartó közéleti tevékenységgel kiemelkedő érdemeket szerzett. 

(4) Nem rendelhető el a díszsírhelybe történő eltemetés, ha:

a./ az elhunyt végintézkedéssel ezt kizárta, vagy 

b./ az eltemettetésről gondoskodni köteles ehhez nem járul hozzá

(5) A díszsírhelyért megváltási díjat nem kell fizetni.

7.§.

A halottat az elhalálozás időpontja szerint a sorrendben következő temetési helyre kell temetni, kivéve:

     a./ a kettős sírhelybe való temetést,

     b./ a rátemetést.

     c./ ha az eltemettetőnek a temetőben lévő temetési hely felett rendelkezési joga van

     d./ díszparcellába való temetést

8.§.

Az eltemetés módja szerint a temetés hamvasztás nélkül (koporsós temetés) történik, egyházi vagy világi szertartás szerint.

9.§.

(1) Temetés esetén a temetési hely lehet egyes sírhely, kettős sírhely.

(2) Az egyes sírhely alapmérete olyan, egy koporsó befogadására alkalmas sírgödör, amelynek: 

· mélysége:
2 m

· szélessége:
1 m

· hosszúsága:
2 m

(3) A kettős sírhely alapmérete két egymás melletti koporsó befogadására alkalmas sírgödör.

- mélység:

2 m

- szélesség:
2 m

- hosszúság:
2 m

10.§.

(1) Temetés esetén:

a./ a sírhelyek egymástól való oldaltávolsága: 
0,6 m

b./ a sorok közötti távolság: 
1 m

11.§.

A rátemetés szabályai

(1) A temetésre szolgáló egyes sírhelyre sírnyitási engedéllyel – a sír megfelelő mélyítésével – további, legfeljebb kettő elhalt vagy 25 évnél régebben elhunyt holtest maradvány rátemethető.  Fertőző betegségben elhunyt sírhelyére csak az illetékes  Állami Népegészségügyi és Tisztiorvosi Szolgálat (továbbiakban: ÁNTSZ) előzetes engedélye alapján lehet rátemetni.  Ez esetben a rátemethető elhaltak számát az ÁNTSZ korlátozhatja. Rátemetés esetén – az exhumált maradvány kivételével – biztosítani kell a temetési hely 25 éves használatát.

(2) A kettős sírhely egy-egy részében az (1) bekezdésben foglaltak szerint történhet rátemetés.

(3) Rátemetésnél a felső koporsó aljának a talajfelszíntől számítva 160 cm-rel kell lennie.

(4) Ha a rátemetés miatt a sír használati ideje meghosszabbodik, a használati díj időarányos részét kell megfizetni.

A sírjel

12.§.

(1) Temetési hely megjelölésére sírjel használható, illetőleg létesíthető.

(2) A temetési helyen  elhelyezhető sírjelek helyben szokásos legnagyobb  magassága 2,5  méter. E magassági méreten belül sírjel, az üzemeltető részére történő előzetes bejelentés után külön engedély nélkül létesíthető, azonban a síremlék és tartozékai, valamint az emlékoszlop tervét (vázrajzát) az üzemeltetőnek be kell mutatni.

(3) A (2) bekezdésben meghatározott mértnél magasabb sírjel tervezett létesítését az építési hatóságnál be kell jelenteni. 

(4) Az építési hatóság a (3) bekezdés alapján bejelentett tervezett sírjel létesítését korlátozhatja, illetve megtilthatja, ha a tervezett sírjel

a./ közízlést, illetve a temető méltóságát sérti,

b./ a temető vagy parcella egységes rendjét, vizuális hatását, esztétikai megjelenését sérti

c./ olyan műszaki megoldást tartalmaz, amely az állékonysági, illetve biztonsági követelményeknek nem felel meg.

d./ a temető vagy parcella megfelelő további kialakítását, gondozását, karbantartását, a temetői infrastruktúra  használatát akadályozza

(5) A sírjel a temetési helynél nagyobb területet nem foglalhat el.

13.§.

(1) A halva született magzat sírhelyét jelzőfával kell megjelölni, amelyen a temetés  napját és a temetési hely sorszámát kell feltüntetni.

(2) Ha a halva született magzat eltemetéséről közeli hozzátartozója gondoskodott, a sírhelyen kereszt vagy fejfa is elhelyezhető, és azon utónevet is fel lehet tüntetni.

14.§.

(1.) A sírjel helyreállítására, felújítására a temető tulajdonosa (üzemeltetője) a temetés hely felett rendelkezni jogosultat felhívja, illetőleg az állékonyságot, az életet és a biztonságos használatot veszélyeztető állapotot (továbbiakban: közvetlen veszély) fennállása esetén köteles felhívni. A felhívást a temetési hely megjelölésével – a temető kapuján (hirdető tábláján) és a parcella sarkán 90 napra ki kell függeszteni.

(1) A közvetlen veszély fennállása esetén az építési engedély köteles sírjel helyreállítását a temető tulajdonosának kérelmére az építésügyi hatóság elrendeli, illetve a kötelezés nem teljesítése esetén a veszélyhelyzetet hatósági úton – a temető tulajdonosának közreműködésével – megszünteti. 

(2) A sírjel helyreállításáig a temetési helyre további temetkezés nem történhet. 

A temetési helyek feletti rendelkezési jog

15.§.

(1) A temetési hely felett az rendelkezik, aki azt megváltotta. Megváltani kizárólag a 9.§.(l) bekezdésében  meghatározott típusú és számú temetési helyet lehet.

(2) A temetési helyek feletti rendelkezési jog időtartama:

a./ egyes sírhely esetén 25 év, illetőleg az utolsó koporsós rátemetés napjától számított 25 év

b./ kettős sírhely esetén az utolsó koporsós betemetés napjától számított 25 év

c./ sírbolt esetén 65 év

16.§.

(1) A temetési hely feletti rendelkezési jog a (3) bekezdésben foglalt kivétellel meghosszabbítható (újra váltható). A meghosszabbítás időtartamára a 17.§ rendelkezései irányadóak. 

(2) A temetési hely újraváltásában elsőbbséget élvez az eltemettető, halála esetén pedig a törvényes öröklés rendje szerint soron következő közeli hozzátartozója. 

(3) A meghosszabbítás nem tagadható meg, kivéve akkor, ha a temető tulajdonosa bizonyítja, hogy a területet átalakítja vagy más célra kívánja felhasználni. Erről a temetési hely felett   rendelkezni jogosult nyilatkozatot kérhet.

17.§.

A temetési hely feletti rendelkezési jog megszerzéséért valamint meghosszabbításáért a rendelet mellékletében meghatározott összegű díjat kell fizetni.

18.§.

(1) Megszűnik a rendelkezési jog gyakorlása, ha a szolgálati idő meghosszabbítás hiányában lejár, illetve ha a temetés helye megszűnik.

(2) A temetési helyre vonatkozó rendelkezési jog a temetési helyből kikerült holtest új temetési helyre történő áthelyezésével, illetve elhamvasztásával is megszűnik, kivéve, ha az urnát ugyanarra a temetési helyre rátemetéssel visszahelyezik.

(3) Ha a rendelkezési jog azért szűnik meg, mert a jogosult a holtestet más temetési helyen kívánja eltemetni, a jogosult részére a megváltási díj időarányos részét vissza kell téríteni.

A temető rendje

19.§.

(1) A temető bejáratánál jól látható helyen tájékoztató táblát kell elhelyezni, amelyen fel kell tüntetni a temető nyitvatartási idejét, a tulajdonos  és az üzemeletető megnevezését, pontos címét, a temető részletes térképét, valamint a temető rendjére vonatkozó szabályokat.

(2) A temető nyitvatartási ideje: 

a./ nyári időszámítás szerint: 6-23 óráig

b./ téli időszámítás szerint:    7-19 óráig

(3) A nyitvatartási idő alatt a temetőt bárki korlátozás nélkül látogathatja, a sírokat gondozhatja. 12 éven aluli gyermek a temetőbe csak felnőtt személy felügyelet mellett tartózkodhat.

(4) A sírok gondozásán, díszítésén kívül minden egyéb tevékenységet – annak megkezdése előtt – a temető üzemeltetője részére be kell jelenteni.

20.§.

(1) A temető területén csak sírok díszítésére szolgáló tárgyakat (virág, dísznövény, váza, mécses, sírlámpa, ..stb.) szabad elhelyezni. Egyéb tárgyak elhelyezéséhez az üzemeltető előzetes engedélye szükséges.

(2) Sírokra 1 méternél magasabbra növő fákat, bokrokat csak az üzemeletető előzetes hozzájárulásával szabad kiültetni.

(3) A temetőben meggyújtott gyertyát távozás előtt el kell oltani, kivéve a zárt mécsest.

21.§.

Tilos:

     a./ a temetőben minden olyan magatartás, tevékenység, amely a szertartások rendjét, illetve   a temetőlátogatók kegyeleti érzéseit sérti,

     b./ hulladékot, koszorú- és virágmaradványt a temetőben elégetni, illetve a kijelölt lerakó helyen kívül egyéb helyen lerakni

      c./ a temetési helyeket, az azon elhelyezett tárgyakat, a temető infrastuktúrális berendezéseit megrongálni

      d./ a temetőbe kutyát bevinni, kivéve vakvezető kutyát

      e./ az üzemeltető előzetes hozzájárulása nélkül a temetőbe építőanyagot beszállítani, építési vagy bontási munkát megkezdeni, bontási anyagot elszállítani

      f./ a temetőben járművel közlekedni, kivéve a temetési szertartások lebonyolítását. Súlyos mozgássérült, mozgásképtelen személyt szállító jármű, valamint a temetőbe munkavégzés céljából behajtani szándékozó járművek részére az üzemeltető adhat behajtási engedélyt

       g./ a temető területén – az erre a célra kijelölt hely kivételével – temetkezési szolgáltatásra utaló reklám és hirdetőtábla elhelyezése.

22.§.

Aki az egyes szabálysértésekről szóló 218/1999.(XII.28.) Korm.sz. rendeletben foglaltakon túl az e rendeletben meghatározott szabályokat, tilalmakat megszegi, szabálysértést követ el és 30.000 Ft-ig terjedő pénzbírsággal sújtható.

Záró rendelkezések

23.§.

E rendelet a kihirdetése napján lép hatályba, ezzel egyidejűleg Mérk Nagyközség Közös Tanács által a temetőkről alkotott 1978.1.számú rendelet hatályát veszti. A rendelet kihirdetéséről a jegyző gondoskodik.
k.m.ft.

     /:Révész Antal sk.:/

    
               /:Lovász János sk.:/


         polgármester                                                                jegyző  

A kiadvány hiteléül!

Vállaj, 2007. február 20.                                                     Szabóné Tircsi Katalin

                                                                                            leíró
